Am akken i d-nenna yakan tasekla-agi tegga asurif ɣer zdat almi teṭṭef amḍiq deg tira, deg-s snat n tewsatin s wazal-nsent. Tamedyazt s leṣnaf-is akked tesrit s yinnawen-is i d-ibanen deg lqern wis 19, ilmend n yimrabden irumiyen d yiserdasen deg lweqt-nni n unekcum arumi ɣer tmurt n lezzayer. Ttarun s yigemmaḍ n tlatinit id-yewwin amaynut i tsekla taqbaylit am akken i d-yenna Chaker.S: «Ilaq anerǧu tallit n umḥersan akked tezrirt n uɣerbaz d yidles afransis iwakken ad- iban asnulfu n tira taseklant taḥeqqanit s tutlayt tamaziɣt ».2